**Notă Informativă**

**la proiectul de lege pentru modificarea și completarea unor acte legislative în domeniul reglementării prin autorizare a activității de întreprinzător**

*Argumentarea necesității intervenției propuse*

Proiectul de lege este propus în vederea atingerii obiectivului „Business: cu reguli clare de joc” stabilit în Legea nr.166 din 11.07.2012 pentru aprobarea strategiei naționale de dezvoltare „Moldova 2020” precum și în conformitate cu obligația generală de revizuire periodică stabilită la art.3 din Legea nr.161 din 22.07.2011 privind implementarea ghișeului unic în desfășurarea activității de întreprinzător, avînd scopul de a scădea povara existentă pentru mediul de afaceri, dar și de a eficientiza cheltuielile și efortul în procesul de reglementare prin acte permisive și licențe.

Activitatea de revizuire și optimizare preconizată pentru anul curent este conexă în mod direct de necesitatea implementării mecanismului de Ghișeu unic la nivel național, fiind o precondiție logică pentru includerea actelor permisive și licențelor în platforma ghișeului unic electronic. Această activitate este prevăzută la art.63 lit.(c) în Acordul de Asociere dintre Republica Moldova și Uniunea Europeană, ratificat prin Legea nr.112 din 02.07.2014, potrivit căruia Republica Moldova are obligația de a efectua „simplificarea și raționalizarea reglementărilor şi practicilor în materie de reglementare, cu un accent specific pe schimbul de bune practici privind tehnicile de reglementare, inclusiv principiile UE”, fiind aplicată prin măsurile de implementare nr.16, 17 și 19 aferente art.63 în Planul național de acțiuni pentru implementarea Acordului de Asociere Republica Moldova – Uniunea Europeana pentru 2014-2016, aprobat prin Hotărîrea Guvernului nr.808 din 7 octombrie 2014.

Cu suportul Băncii Mondiale, în a doua jumătate a anului 2015 a fost efectuat un studiu comprehensiv a întregului sistem de acte permisive și licențe în baza căruia s-a ajuns la un set de concluzii și recomandări în privința Legii nr.160 din 22.07.2011, dar și în principiu a modului de reglementare prin acte permisive. S-a stabilit că în jur de 95% din actele permisive existente nu se racordează cu cel puțin un principiu de reglementare a activității de întreprinzător, și anume:

* Cerințele și reglementările procedurale privind eliberarea și aplicarea actelor permisive nu sunt prevăzute de legi. Mai mult ca atât, pentru anumite acte permisive, cerințele și procedurile nu se regăsesc în cadrul de reglementare și în Monitorul Oficial.
* În multe cazuri, atunci când cerințele și reglementările procedurale pentru obținerea de acte permisive sunt prevăzute de legi, acestea nu sunt descrise în mod detaliat și clar. Acest lucru poate duce la o solicitare a unui număr exagerat și nejustificat de documente pentru obținerea actelor permisive.
* Modul de reglementare a cheltuielilor pentru obținerea actelor permisive este unul netransparent, fiind indicată doar taxa oficială pentru eliberarea actului, dar nu și costurile, contrar principiului stabilit la art.9 din Legea nr.160 din 22.07.2011.
* Anumite mecanisme de reglementare care, din punct de vedere al atingerii obiectivelor de stat (cuprinzând anumite riscuri publice), se suprapun cu actele permisive analizate, astfel nerespectând principiul de proporționalitate a intervenției statului prin acte permisive.
* Legea nr. 160 din 22.07.2011 dispune implementarea ghișeelor unice, cu toate acestea, în baza evaluării preliminare nu au fost identificate ghișee unice, concepute în mod corespunzător, așa cum prevede Legea nr. 161 din 22.07.2011. Deși multe autorități publice au inițiat procesul de implementare a mecanismului de ghișeu unic, acestea nu sunt complete și funcționale.
* Însăși Legea nr.160 din22.07.2011 conține o serie de carențe care necesită a fi eliminate:

Normele care stabilesc principiile și regulile de reglementare pentru autoritățile publice sunt incomplete și necesită a fi desfășurate pentru a permite aplicabilitatea lor. În special, nu se clarifică cum se aplică principiul proporționalității intervenției (cu racordarea la alte mecanisme de intervenție posibile și analiza riscurilor), nu se identifică o poziție clară în privința proporționalității și transparenței plăților în procesul de solicitare și obținere a unui act permisiv, nu se implementează principiul previzibilități, fiind stabilit primatul prevederilor legale asupra voinței autorității publice, astfel actul fiind acordat doar în virtutea întrunirii condițiil stabilite de lege și nu în virtutea voinței autorității.

* Nomenclatorul actelor permisive în prezent se dovedește a fi incomplet, autoritățile responsabile ignorînd importanța acestuia și cu încălcări de lege continuînd să solicite acte permisive care nu sunt incluse în Nomenclator. Acesta conține o serie de acte caduce, o serie de acte cu caracter confirmativ (care nu pot fi solicitate în virtutea Legii nr.161 din 22.07.2011) și cel mai grav – Nomenclatorul conține un număr vast de acte permisive, care au fost practic legalizate doar în baza includerii în Legea nr.160 din 22.07.2011 (cu ideea că modul de reglementare a regimului juridic a acestor acte va fi adus în conformitate cu rigorile legii), dar, care pînă în prezent nu au primit o reglementare corespunzătoare în cadrul legal sau chiar nici o reglementare în genere.

În urma identificării problemelor menționate mai sus:

* se impune situația în care este necesar de a include și/sau de păstra în cadrul Nomenclatorului doar actelepermisive, care sunt în corespundere cu rigorile și principiile de reglementare prin acte permisive, în caz contrar Legea nr.160 din 22.07.2011 va continua să legalizeze o serie de acte și proceduri, ceea ce este în discordanță totală cu obiectivul legii;
* este necesar în paralel de a aduce cadrul de reglementare a actelor permisive în conformitate cu principiile de reglementare prevăzute. Și anume, cadrul legal trebuie să fie revizuit pentru a indica în mod exhaustiv și exact cerințele și procedurile aplicate, de a clarifica costurile pentru mediul de afaceri;
* în principiu reglementările și mecanismele de reglementare trebuie revizuite pentru a elimina suprapunerile și/sau intervenția exagerată a statutului la soluționarea anumitor riscuri publice;
* nu în ultimul rînd, pentru a putea implementa soluții funcționale de ghișeu unic, abordarea legislatorului asupra formei actelor permisive necesită a fi racordată la circumstanțele existente, fiind necesar de a face loc pentru forma electronică a documentului, de a pune accent nu pe suportul de hîrtie, dar pe Registre oficiale, care trebuie să fie accesibile, pe schimb rapid și eficient de informație între autorități cu eliminarea formalităților, care nu aduc beneficiu proceselor.

*Principalele prevederi, evidențierea elementelor noi*

Se propune completarea Legii nr.160 din 22.07.2011 cu norme care vor dezvolta și detalia principiile și mecanismele de reglementare prin acte permisive, care necesita a fi utilizate în cursul procesului de revizuire și de optimizare preconizat, pentru a elimina deficiențele descrise mai sus, precum și instituirea normelor juridice necesare care ar permite fondarea și fortificarea ghișeului unic în calitate de platformă electronică cu fluxul necesar de documente în variantă electronică. Totodată, sunt propuse pentru excludere circa 100 de acte permisive din cadrul Nomenclatorului, în calitate de prim pas în procesul de optimizare și revizuire.

Un compartiment separat ține de stabilirea procesului comprehensiv de revizuire și optimizare, care va fi desfășurat pînă la finele anului curent. Acesta va coopta tot spectrul autorităților publice implicate în reglementarea activității de întreprinzător din toate domeniile economiei Republicii Moldova. Procesul de revizuire a întregului spectru de acte permisive și licențe presupune micșorarea la maxim a poverii existente asupra mediului de afaceri din cauza actelor permisive prin revizuirea plenară a întregului număr de acte permisive cu tendința de a micșora numărul acestora aplicând fie excludere totală, fie înlocuire cu alte mecanisme (ținere de registre, control și supraveghere, reglementare detaliată etc.) sau simplificarea la maxim a procedurilor de solicitare și acordare a acestora în baza revizuirii procedurilor și condițiilor, în mod simultan aplicarea soluțiilor de Ghișeu unic (cum ar fi schimbul de informații între autorități, direcționarea fluxului de documente prin puncte unice de recepție și distribuție, stabilirea sistemelor standardizate de administrare a documentelor ș.a.). În final, se urmărește crearea unei singure legi comprehensive (în locul Legii nr.160 din 22.07.2011 și Legii nr.451 din 30.07.2001privind reglementarea prin licenţiere a activităţii de întreprinzător), care ar întruni în mod separat trei nomenclatoare – ale licențelor; autorizațiilor (acte permisive care se acordă pentru drept de activitate) și ale certificatelor (acte permisive care atestă conformarea serviciilor și/sau bunurilor cu unele cerințe tehnice). Acestor trei categorii de acte le vor corespunde trei capitole majore în cadrul legii, prin care se vor identifica separat pentru fiecare categorie principiile, mecanismele și rigorile procedurale și de reglementare.

*Fundamentarea economico-financiară în cazul în care realizarea noilor reglementări necesită cheltuieli financiare şi de altă natură*;

Proiectul de act propus nu presupune cheltuieli suplimentare, decît cele deja preconizate din buget și de către donatorii cooptați pentru exercițiul de revizuire și optimizare a actelor permisive, dar și pentru implementarea conceptului de Ghișeu unic electronic la nivel național. După procedura de revizuire și optimizare, soluțiile de conexiuni și schimb informațional care vor fi identificate în urma procesului de revizuire și optimizare vor necesita efort suplimentar din partea autorităților implicate în vederea revizuirii proceselor interne de administrare a proceselor și a documentelor pentru a se ajusta la rigorile unei platforme unice electronice pentru Ghișeul unic.

Proiectul de lege nu necesită să fie însoțit de Analiza impactului de reglementare odată ce nu conține norme care ar stabili drepturi, obligații, cerințe și/sau interdicții pentru antreprenori și/sau pentru autorități publice în raport cu antreprenorii, corespunzător nu conține norme de reglementare a activității de întreprinzător în sensul art.3 din Legea nr.235 din 20.07.2006 cu privire la principiile de bază de reglementare a activității de întreprinzător.

**Viceprim-ministru,**

**ministru al economiei Octavian CALMÎC**